গাজীপুর, ১৩ জুলাই (শীর্ষ নিউজ ডটকম): গাজীপুরে এক দিনের ব্যবধানে অজ্ঞাতনামা আরো এক যুবকের গুলিবিদ্ধ লাশ উদ্ধার করেছে পুলিশ।  জানা গেছে, আজ বুধবার দুপুরে সদর উপজেলার পূবাইলের মাজুখান সেতু সংলগ্ন হায়দারাবাদ দক্ষিণপাড়ার গজারি টেক এলাকার জলাবদ্ধ জমিতে লাশ পড়ে থাকতে দেখে গ্রামের লোকজন পুলিশকে খবর দেয়। বিকেল ৪টার দিকে জয়দেবপুর থানার পূবাইল ফাঁড়ির ইনচার্জ  (এসআই) আব্দুল করিম লাশটি উদ্ধার করে গাজীপুর মর্গে পাঠান। নিহত যুবকের ডান চোখে গুলির ক্ষত চিহ্ন রয়েছে। তার পরনে ছিল চেক লুঙ্গি।  এসআই করিম জানান, যুবককে আগের রাতে হত্যা করা হয়ে থাকতে পারে। গতকাল মঙ্গলবার সকালে পূবাইলের সমরসিং গ্রামের নাগদা সেতুর কাছ থেকে উদ্ধার হওয়া গুলিবিদ্ধ দুই যুবকের হত্যার সাথে এ যুবকের হত্যার যোগসূত্র থাকতেও পারে। তিনি জানান, এ তিন যুবকের লাশের খোঁজে আজ বিকেল পযর্ন্ত কেউ যোগাযোগ করেনি।  (শীর্ষ নিউজ ডটকম/প্রতিনিধি/এনডিএস/এআইকে/২০.০০ ঘ.)